ฟาโรห์ราโฮเทป

**เซเคมเร วาห์คาอู ราโฮเทป** เป็นฟาโรห์แห่งอียิปต์โบราณ ซึ่งทรงครองราชย์ในช่วงระหว่างกลางที่สอง เมื่อผู้ปกครองหลายพระองค์ปกครองอียิปต์ นักไอยคุปต์วิทยา คิม ไรโฮลท์ และดาร์เรล เบเกอร์ เชื่อว่าพระองค์ทรงเป็นผู้ปกครองประองค์แรกของราชวงศ์ที่สิบเจ็ดแห่งอียิปต์

## หลักฐานที่กล่าวถึงพระองค์
หลักฐานที่กล่าวถึงฟาโรห์ราโฮเทปได้ถูกค้นพบที่อไบดอส และคอปโตส มีดังนี้

### อไบดอส
#### บีเอ็ม อีเอ 833
จารึกหินปูนที่ปรากฏภาพสลักของฟาโรห์ราโฮเทปกำลังถวายเครื่องบูชาแด่เทพโอซิริสเพื่ออุทิศให้กับข้าราชบริพารและนักบวชที่ล่วงลับไปทั้งสองคน สันนิษฐานว่าจารึกหินดังกล่าวได้ถูกสร้างขึ้นในโรงผลิตที่อไบดอส ส่วนจารึกหินอื่น ๆ อีกหลายชิ้นที่ผลิตขึ้นจากที่นี้เป็นของฟาโรห์เซเคมเรคูทาวี พันทเจนี และฟาโรห์เวปวาเวตเอมซาฟ ดังนั้นฟาโรห์ทั้งสามพระองค์นี้จึงทรงครองราชย์ในช่วงเวลาใกล้เคียงกัน

### คอปโตส
#### ยูซี 14327 จากพิพิธภัณฑ์เพทรี
พบการกล่าวถึงฟาโรห์ราโฮเทปบนจารึกหินจากคอปโตส ซึ่งกล่าวถึงการบูรณะวิหารเทพมินไว้ว่า
*(ปีที่ ... ใน) รัชสมัยแห่งฟาโรห์ผู้ทรงพระนามฮอรัสว่า วาห์อังค์ พระนามแห่งสองสตรีว่า เวเซอร์เรนพุต, พระนามฮอรัสแห่งทองคำว่า วาด ... (... พระโอรสแห่ง) เร ราโฮเทป พระองค์ผู้ทรงได้รับชีวิต พระองค์ตรัส(?) แก่เหล่าขุนนางและข้าราชบริพารที่ติดตามพระองค์ว่า ... วิหาร ... พระองค์ทรงทราบ (เกี่ยวกับ) พระบิดา (มิน) ผู้เป็นประมุขแห่งเทพเจ้าทั้งปวงว่า พระทวารและบานพระทวารของพระองค์ได้เสียหายลง (เหล่าขุนนางกราบถวายบังคม?) ต่อพระองค์และกล่าวว่า: สิ่งที่พลังชีวิต (Ka) ของพระองค์ (ทรงบัญชา) จะสำเร็จลุล่วง โอ้ กษัตริย์ผู้เป็นเจ้านายของพวกเรา ฮู (Hu) นั้นอยู่ในพระโอษฐ์ของพระองค์ และซีอา (Sia) ซึ่งอยู่ในพระหทัยของพระองค์) [[พทาห์]]-[[โซคาร์]] ... เทพเจ้าทั้งหลายได้สร้างพระองค์ขึ้น ... เพื่อให้พระองค์ทรงกระทำการแทนในการก่อตั้งวิหารของพวกเขา ... พระองค์ทรงได้รวม[[อียิปต์บน]]และ[[อียิปต์ล่าง|ล่าง]]เป็นหนึ่งเดียว ขอให้พระหทัยของพระองค์เปี่ยมด้วยความยินดีบนพระราชบัลลังก์เทพฮอรัสแห่งผู้มีชีวิต ... พระองค์ทรงปกครองสิ่งที่ดวงอาทิตย์ (โอบล้อม) ... เทพเจ้า (...) ของพสกนิกร ผู้เป็นที่พึ่งของทุกคน ... กลางคืน ... ในการหลับ ... เทพเจ้าทั้งหลายในการแสวงหาสิ่งที่เป็นประโยชน์แก่แผ่นดินนี้ เทพเรทรงได้ตั้งพระองค์ไว้เป็นอวตารของพระองค์ ... สิ่งที่ถูกนำออกไป (?)... ให้เป็นดังเช่นในสมัยบรรพชนของพระองค์ คือกษัตริย์ผู้ติดตามเทพ[[ฮอรัส]] ไม่เคยมี ... สูญหายในรัชสมัยของข้า ... ซึ่งเคยมีอยู่ก่อน ข้าได้สร้างอนุสรณ์สถานให้เทพเจ้า ... สิ่งอัศจรรย์ ซึ่งถูกนำมา …*

#### คันธนูของพระราชโอรส อมานี
มีการกล่าวถึงฟาโรห์ราโฮเทปบนคันธนูของพระราชโอรสพระนามว่า อมานี ซึ่งอุทิศเพื่อ *“การรับใช้เทพมินในเทศกาลทั้งหมดของพระองค์”* ที่คอปโตส

### หลักฐานที่ไม่ร่วมสมัย
#### บันทึกพระนามแห่งคาร์นัก (Karnak King List)
ในช่วงการปกครองของเหล่าฟาโรห์ทุตโมส พระองค์ได้รับการกล่าวถึงในบันทึกพระนามแห่งคาร์นักลำดับที่ 48 ว่า "[เซเคม]เร วาห์คาอู" {[sḫm]-rꜤ wꜢḥ-ḫꜤw} ซึ่งอยู่ระหว่างพระนามของฟาโรห์คาอังค์เร โซเบกโฮเทป และฟาโรห์เซวาห์เอนเร เซเนบมิอู 

#### บันทึกพระนามแห่งตูริน (Turin King List)
ในช่วงการปกครองของเหล่าฟาโรห์รามเสส พระองค์ไม่ได้ถูกกล่าวถึงในบันทึกพระนามแห่งตูริน 

#### คอนซูเอมเฮบกับวิญญาณ
นิทานเรื่อง*[[คอนซูเอมเฮบกับวิญญาณ]]*ในช่วงปลายสมัยราชอาณาจักรใหม่ ซึ่งตัวละครเอกได้พบกับวิญญาณที่บอกว่าตนเคยเป็น “เจ้ากรมพระคลังของฟาโรห์ราโฮเทป” อย่างไรก็ตาม วิญญานตนนั้นก็ยังบอกว่าตนเสียชีวิตในปีที่ 14 แห่งการครองราชย์ของฟาโรห์เมนทูโฮเทป ผู้ทรงครองราชย์ในภายหลัง จากข้อมูลในข้างต้นดูเหมือนว่าจะขัดแย้งกัน เนื่องจากไม่มีผู้ขึ้นครองราชย์ต่อจากฟาโรห์ราโฮเทปที่ทรงพระนามว่า เมนทูโฮเทป ซึ่งทราบว่าครองราชย์ยาวนานถึงเพียงนั้น ทำให้มีปัญหาในการระบุตัวตนของกษัตริย์ทั้งสองพระองค์นี้

## แนวคิดทฤษฎี
[left|thumb|150x150px|ตราประทับสคารับสองตัวที่จารึกพระนาม "ราโฮเทป" ซึ่ง[ฟลินเดอร์ส เพทรีเชื่อว่าหมายถึงฟาโรห์พระองค์นี้]]
ขณะที่ไรโฮลต์และเบเกอร์เสนอความเห็นว่า ฟาโรห์ราโฮเทปทรงเป็นปฐมกษัตริย์ของราชวงศ์ที่สิบเจ็ก แต่เยือร์เกิน ฟอน เบ็คเคอราธกลับมองว่า พระองค์เป็นฟาโรห์พระองค์ที่สองของราชวงศ์ดังกล่าว อีกด้านหนึ่ง โคลด แวนเดอร์สเลเยนได้ระบุอย่างคราว ๆ ให้ฟาโรห์ราโฮเทปอยู่ในราชวงศ์ที่สิบสาม โดยอาศัยเหตุผลว่าเขาเชื่อว่า ฟาโรห์ราโฮเทปมีความเกี่ยวข้องกับฟาโรห์โซเบกเอมซาฟที่ 1 ซึ่งแวนเดอร์สเลเยนก็จัดให้อยู่ในราชวงศ์ที่สิบสามเช่นกัน เนื่องจากคุณภาพและจำนวนของรูปสลักที่เป็นของพระองค์ เบเกอร์เห็นว่าข้อโต้แย้งเหล่านี้ “อ่อนและถูกปฏิเสธโดยนักวิชาการส่วนใหญ่”

หากพระองค์เป็นผู้ปกครองในช่วงต้นของราชวงศ์ที่สิบเจ็ดจริง ฟาโรห์ราฮอเทปจะทรงควบคุมอียิปต์บนได้ไกลถึงอไบดอส ตามการตีความใหม่ช่วงสมัยระหว่างกลางครั้งที่สองของไรโฮลต์ รัชสมัยของพระองค์น่าจะเริ่มไม่นานหลังการล่มสลายของราชวงศ์ที่สิบหกจากการที่ชาวฮิกซอสได้ยึดครองธีบส์และถอยออกจากบริเวณกล่าวในเวลาต่อมา หลังจากเหตุการณ์ความขัดแย้ง ชาวฮิกซอสได้ปล้นสะดมและทำลายวิหารและพระราชวัง ดังนั้นฟาโรห์ราโฮเทปจึง “กล่าวอวดถึงการบูรณะที่พระองค์ได้ทรงกระทำในวิหารที่อไบดอสและคอปโตส” พระองค์ทรงได้ซ่อมแซมกำแพงล้อมของวิหารโอซิริสที่อไบดอส และที่คอปโตสทรงได้บูรณะวิหารของเทพมิน ซึ่ง “*พระทวารและบานพระทวารได้เสียหายลง*” อย่างไรก็ตาม ลำดับเหตุการณ์ดังกล่าวยังเป็นที่ถกเถียง และนักวิชาการบางคนโต้แย้งว่าธีบส์ไม่เคยถูกชาวฮิกซอสยึดครองเลย ตรงกันข้าม พวกเขาเชื่อว่าฟาโรห์แห่งอียิปต์บนอาจเป็นรัฐบรรณาการของชาวฮิกซอสแทน

## อ้างอิง

หมวดหมู่:ฟาโรห์ยุคราชวงศ์ที่สิบหก
หมวดหมู่:ฟาโรห์ยุคราชวงศ์ที่สิบเจ็ด